บรรณรงค์ พิชญากร เอ็มดีค้าหลักทรัพย์ บล.บัวหลวง
&#8220;บรรณรงค์ พิชญากร&#8221; กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง เป็นเอ็มดีที่นี่เมื่อปี 2553 ภายหลังทำงานใน บล.แห่งนี้มาตั้งแต่ปี 2549 ในฐานะรองกรรมการผู้จัดการ สายงานสนับสนุนธุรกิจ
29 ต.ค. 2565

“บรรณรงค์ พิชญากร” กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง เป็นเอ็มดีที่นี่เมื่อปี 2553 ภายหลังทำงานใน บล.แห่งนี้มาตั้งแต่ปี 2549 ในฐานะรองกรรมการผู้จัดการ สายงานสนับสนุนธุรกิจ
4 ปีที่เป็นเอ็มดีองค์กรแห่งนี้ บทบาทสำคัญของเขาคือ การผลักดันนวัตกรรมใหม่ๆ ให้เข้ามามีบทบาทในการสนับสนุนการดำเนินธุรกิจขององค์กร โดยเฉพาะบัวหลวง ไอโปรแกรม เทรด หรือโปรแกรมซื้อขายแบบอัตโนมัติ และก่อตั้งบริษัทผู้วิจัยกลยุทธ์ ฟอร์จูน โรโบติกส์ เทรดดิง ร่วมกับนักลงทุน โดยจะเปิดโอกาสให้นักลงทุนที่มีรูปแบบการลงทุนที่ชัดเจนมาร่วมกับทีมวิศวกรการเงินของ บล.บัวหลวง พัฒนากลยุทธ์การลงทุนให้บริการบัวหลวง ไอโปรแกรม เทรด ที่ให้บริการนักลงทุนที่ซื้อขายตั้งแต่หลัก 5 ล้านบาทขึ้นไปในจำนวนหลักร้อยราย โดยจ่ายค่าธรรมเนียมสูงกว่า 0.25% ที่มีการซื้อขายกันในตลาด
“ที่จริงการใช้โปรแกรมในการซื้อขายอัตโนมัติตามสัญญาณเทคนิคนี้ นักลงทุนสถาบันใช้มานานแล้ว แต่ บล.บัวหลวง เป็น บล.แรกที่ขออนุมัติจากตลาดหลักทรัพย์แห่งประเทศไทยนำมาใช้กับนักลงทุนบุคคล”
นอกจากนั้นยังมีการจัดเทรดดิงเรียลิตี เดอะ สต๊อก มาสเตอร์ ซีซัน เป็นครั้งแรกเมื่อปีก่อน ที่เป็นเวทีการแข่งขันลงทุนในสนามจริง โดยเปิดรับสมัครนักลงทุนทั่วประเทศ และได้รับความนิยมจากนักลงทุนรุ่นใหม่เป็นอย่างมาก มียอดติดตามในเฟซบุ๊กแฟนเพจมากกว่า 2 หมื่นราย รวมถึงยอดดาวน์โหลดแอพพลิเคชันบนเฟซบุ๊กอีกกว่า 1 หมื่นบัญชีผู้ใช้งาน จนปีนี้จัดเป็นครั้งที่ 2 แล้ว และเป็นการจัดแข่งขันลงทุนโดยคนชนกับแมชชีน หรือบัวหลวง ไอโปรแกรม เทรด
บรรณรงค์ อยู่วงการตลาดทุนมานับยี่สิบปี ในสายงานที่หลากหลายที่ทำให้เขากลับกลายมาสร้างผลงานที่ปรากฏในวงการปัจจุบัน
เขาเริ่มงานแรกตั้งแต่ก่อนวิกฤตปี 2540 ภายหลังจบปริญญาโทบริหารธุรกิจ จุฬาลงกรณ์มหาวิทยาลัย เป็นเจ้าหน้าที่การตลาดที่บริษัทหลักทรัพย์จัดการกองทุน (บลจ.) ทิสโก้ ทำงานได้ 1 ปี 6 เดือน ถูกโอนย้ายไปบริษัทเงินทุนหลักทรัพย์ ทิสโก้ เป็นเจ้าหน้าที่ฝ่ายวาณิชธนกิจนานถึง 10 ปี ตำแหน่งสุดท้ายเป็นผู้อำนวยการฝ่ายวาณิชธนกิจ
จากนั้นออกมาอยู่ บล.เจ.เอฟ.ธนาคม ยุคนั้น มี “กรณ์ จาติกวณิช” เป็นกรรมการผู้อำนวยการ และถูกโอนย้ายมาอยู่ บล.เจ.พี.มอร์แกน (ประเทศไทย) เมื่อ เจ.พี.มอร์แกน เข้ามาซื้อกิจการเจ.เอฟ.ธนาคม โดยดูด้านวาณิชธนกิจ
ปี 2544 ลาออกมาเป็นผู้อำนวยการอาวุโส สายงานวาณิชธนกิจ บล.บัวหลวง นับเป็นการเข้ามาอยู่บัวหลวงครั้งแรกโดยการชักชวนของ ชอง โท กรรมการผู้อำนวยการในยุคนั้น จากนั้นลาออกไปเป็นรองกรรมการผู้จัดการ สายงานการเงินและบัญชี บริษัท อาร์เอส เมื่อปี 2547 ยุคที่อาร์เอสได้มีการปรับเปลี่ยนโครงสร้างธุรกิจครั้งใหญ่เพื่อรับกับการเปลี่ยนจากยุคซีดีมาเป็นดิจิตอล ที่ต้องตัดค่าเสื่อมลงบัญชีเป็นขาดทุนให้หมด จนกระทั่งบัดนี้อาร์เอสแทบไม่มีความเสี่ยงจากค่าเสื่อมแล้ว จากนั้นปี 2549 จึงกลับมาอยู่ บล.บัวหลวง อีกครั้งเมื่อ บล.แห่งนี้ขาดคนช่วยงานด้านสนับสนุน เขาจึงเข้ามา ในยุคที่ ญาณศักดิ์ มโนมัยพิบูลย์ เป็นกรรมการผู้อำนวยการ และเมื่อญาณศักดิ์ ลาออก พิเชษฐ์ สิทธิอำนวย เข้ามาเป็นกรรมการผู้อำนวยการแทน เขาจึงได้ขึ้นมาเป็นกรรมการผู้จัดการดังกล่าว
“นับว่าเป็นความท้าทายกับการที่เป็นเอ็มดีค้าหลักทรัพย์ ที่ไม่ค่อยมีความเป็นโบรกเกอร์มากนัก ทำให้เราไม่ยึดติดกับการทำธุรกิจโบรกเกอร์แบบดั้งเดิม”
ยามว่างชายคนนี้ชอบดูหนัง ฟังเพลง ล่าสุดกิจกรรมใหม่ของเขาคือ การปั่นจักรยานเสือภูเขา ชอบไปปั่นในสวนหลวง ร.9 และปั่นเดี่ยวๆ ไม่มีก๊วน จากเดิมที่เคยวิ่งอยู่ในโรงยิม เขาบอกว่าชอบปั่นจักรยานเพราะเพลิดเพลินกับการปั่นท่ามกลางธรรมชาติที่ร่มรื่นในสวน